<classify> MKUU wa Mkoa wa Dar es Salaam, Paul Makonda ameahidi kuwa ndani ya siku tatu atatoa ufumbuzi wa kudumu wa kero inayowakabili wasafi ri wa mabasi yaendayo haraka.Amesema atatoa majibu hayo baada ya kukutana na kumpa maelezo ya kina Waziri wa Nchi, Ofisi ya Rais, Tawala za Mikoa na Serikali za Mitaa Tamisemi, Selemani Jafo, baada ya kuwasikiliza wadau wanaohusika na mradi huo.Mojawapo ya sababu ya kuanzishwa kwa mradi huu ilikuwa ni kupunguza hasara ya shilingi bilioni 400 iliyokuwa inasababishwa na watu kukaa muda mwingi kwenye foleni, tunasimamia hayo yatimie, alisema Makonda wakati akizungumza na wasafiri hao kwenye Kituo cha Kimara jijini hapa jana asubuhi.Makonda alisisitiza kuwa usafiri huo ulianzishwa kwa lengo la kurahisisha wananchi kufika mapema kwenye shughuli, sivyo ilivyo sasa ambapo wamekuwa wakichelewa, wanakanyagana na kudhurika.Makonda aliagiza kuondolewa kwa mfumo wa mabasi ya mwendo kasi ya ex press kutokana na baadhi ya abiria kulalamikia wakidai kuachwa vituoni kwa sababu madereva hupangiwa vituo maalumu vya kusimama.Alisema ameshazungumza na viongozi, hivyo hakuna haja ya mabasi hayo kupita kwenye kituo na kuacha abiria. Makonda aliwapa nafasi wasafiri kadhaa kuzungumzia kero zinazowakabili, ambapo Aziza Mkamia alisema kuna dosari katika tiketi zinazotolewa, ikiwamo kutofautiana na kwa kiwango cha fedha inayolipwa.Mkamia alieleza kuwa kutokana na usafiri huo kuwa kero kwa wasafiri ni vyema mabasi ya daladala yaruhusiwe tena kusafirisha abiria kwenda Kariakoo na Kivukoni. Mkazi wa Kimara Bonyokwa, James Mpepo alisema usafiri huo umekuwa karaha na kuwafanya wafanyakazi kuchelewa ofisini, hatua ambayo imesababisha wengine kufukuzwa kazi.Dafroza Meena alisema usafiri huo umekuwa ni hatarishi kwa afya za abiria kutokana na msongamano mkubwa, hivyo kukosekana kwa hewa ya kutosha. Mimi mwenyewe nimeugua ugonjwa nisioujua, nimelala ndani wiki mbili, pia kuna wizi ndani ya mabasi na vituoni kutokana na msongamano huo, alisema.Msafiri mwingine aliyejitambulisha kwa jina la Kabwe Kibire alimshukuru Mungu kwa kumwezesha Mkuu wa Mkoa kufika kituoni hapo ili kujionea usumbufu wanaoupata. Alisema Rais John Magufuli alipozindua mradi huo alisisitiza kuwa utatatua kero ya wananchi kwa kuwa mabasi yana uwezo wa kubeba abiria 200,000 kwa siku, lakini umeongeza usumbufu kuliko waliokuwa wanaopata awali walipotumia daladala.Alisema ukataji wa tiketi nao una usumbufu mkubwa; Kuna dirisha unatakiwa ulete nauli kamili, unaleta unamkuta mtoa huduma anasikiliza muziki, mambo mengine yanajitokeza mara network hakuna, alisema Kibire.Naibu Waziri wa Tamisemi, Joseph Kakunda jana alikutana na wadau wote wa usafiri huo na kuzungumza nao, ikiwa ni kutimiza maagizo aliyopewa na Waziri Jafo. Tayari nimekutana nao wadau wote ikiwamo Msajili wa Hazina, Udart na Dart nimezungumza nao kwa kina lakini taarifa yote nitaikabidhi kwa Waziri kwa hatua zaidi, yeye ndiye atakayeamua kama atazungumza na vyombo vya habari, alisema Kakunda.  <topic>: kitaifa 